অবৈধ বাংলাদেশী অনুপ্ৰৱেশকাৰীৰ পৰা পৰিত্ৰাণ পাবলৈ ত্ৰিপুৰাতো হ'ব লাগে এন আৰ চি। কিয়নো বাংলাদেশীৰ আগ্ৰাসনত সৰ্বাধিক জুৰুলা হৈছে ত্ৰিপুৰাৰ খিলঞ্জীয়াসকল। সেয়ে তেওঁলোকৰ ভৱিষ্যত সুৰক্ষাৰ স্বাৰ্থত অসমৰ দৰে ত্ৰিপুৰাতো হওক এন আৰ চি। এই মন্তব্য অগপ সভাপতি তথা অসমৰ কেবিনেট মন্ত্ৰী অতুল বৰাৰ।
সুকীয়া তিপৰালেণ্ড ৰাজ্য গঠনৰ দাবীত ত্ৰিপুৰাৰ খুমলুং চহৰত বৃহস্পতিবাৰে ইণ্ডিজিনিয়াছ পিপলছ ফ্ৰণ্ট অব ত্ৰিপুৰা চমুকৈ আই পি এফ টিৰ আহ্বান ক্ৰমে অনুষ্ঠিত হোৱা বিশাল গণসমাৱেশৰ ভাষণ প্ৰসংগত ত্ৰিপুৰাৰ ভূমিপুত্ৰসকলৰ অস্তিত্ব ৰক্ষাৰ স্বাৰ্থত এন আৰ চিৰ দাবী উত্থাপন কৰে মন্ত্ৰী অতুল বৰাই।
উল্লেখযোগ্য যে ত্ৰিপুৰাৰ বিজেপি মিত্ৰজোঁট চৰকাৰৰ অংশীদাৰী আঞ্চলিক ৰাজনৈতিক দল আই পি এফ টিৰ আমন্ত্ৰণ মৰ্মেই সমাৱেশত অংশগ্ৰহণ কৰা অগপৰ সভাপতিগৰাকীয়ে তাৎপৰ্যমূলক মন্তব্য কৰি কয় যে ত্ৰিপুৰাত খিলঞ্জীয়াসকলৰ অস্তিত্ব সুৰক্ষা হ'লেহে অসমৰ খিলঞ্জীয়াসকল নিৰাপদে থাকিব পাৰিব।
অগপৰ সভাপতিগৰাকীয়ে দিনে দিনে ত্ৰিপুৰাত খিলঞ্জীয়া লোকৰ সংখ্যা হ্ৰাস পাই অহা ঘটনা সন্দৰ্ভতো যথেষ্ট উদ্বেগ প্ৰকাশ কৰি বাংলাদেশীৰ আগ্ৰাসন ৰোধ কৰাৰ বাবে কেন্দ্ৰীয় চৰকাৰে বাস্তৱসন্মত পদক্ষেপ গ্ৰহণ কৰিব লাগে বুলিও মত প্ৰকাশ কৰে।
আই পি এফ টিৰ সভাপতি এন চি দেৱবাৰ্মাৰ সভাপতিত্বত কালি অনুষ্ঠিত হোৱা এই বিশাল জনসভাত অগপৰ সভাপতি অতুল বৰাৰ উপৰি উপ-সভাপতি তথা কমলপুৰ বিধানসভা সমষ্টিৰ বিধায়ক সত্যব্ৰত কলিতাও উপস্থিত থাকে।
স্মৰ্তব্য যে বাংলাদেশৰ গাতে লাগি আছে ত্ৰিপুৰা। সেয়ে বাংলাদেশীৰ আগ্ৰাসনৰ দিশেৰে ৰাজ্যখন অধিক ক্ষতিগ্ৰস্ত হৈ পৰিছে। নিজ মাতৃভূমিতে সংখ্যালঘুত পৰিণত হৈছে ত্ৰিপুৰাৰ খিলঞ্জীয়াসকল। সেয়ে বিগত কেইবা দশক ধৰি ভূমিপুত্ৰসকলে নিজৰ অধিকাৰ তথা ভৱিষ্যত সুৰক্ষাৰ দাবীত চলাই গৈছে সংগ্ৰাম।
ডিব্ৰুগড় বিশ্ববিদ্যালয়ৰ ৰেগিং কাণ্ডঃ কোন দায়ী?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
